Reverendo patri ac domino Stephano, Dei gratia abbati Cluniacensi, Guillermus, canonicus Sancti Vulfranni in Abbatisvilla, salutem et devotum obsequium. Noverit paternitas vestra, quod de decem libris quas vobis et ecclesiæ Cluniacensi contulimus, participes cupiens fieri orationum et beneficiorum quæ in sancta dicta ecclesia Cluniacensi fiunt et fient et in menbris ejus, assignatum nuper fecimus viro venerabili priori et conventui Sancti Petri de Abbatisvilla, ad census et redditus nostros, quos habemus in Abbatisvilla, ita quod dicti prior et conventus in dicto assignamento decem libras recipient, et receptas singulis annis hereditarie post decessum nostrum vobis reddere tenebuntur, de quibus ementur alletia annuatim ad opus conventus Cluniacensis. Et ut memoriter teneant tam præsentes quam futuri, paternitatem vestram duximus exorandam, quatinus dictam elemosinam vobis collatam in capitulo coram viro venerabili priore et conventu Cluniacensi, si placet, recitare velitis, ut ipsi memores nostri misericorditer pro nobis intercedere dignentur. Valeat paternitas vestra. Datum anno Domini Mº CCº [XXX] quinto, mense septembri.